Broj: 711-I-102-M-134/18-04-11

Zagreb, 2. siječnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić i Davorina Ivanjeka kao članova Povjerenstva, na temelju članka 18. stavka 5. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnice Marice Jančić, općinske načelnice Općine Marija Gorica, povodom mišljenja Povjerenstva broj: 711-I-1406-M-121/18-02-11 od 12. listopada 2018.g.,** na 33. sjednici, održanoj 2. siječnja 2019.g. donosi sljedeću

**ODLUKU**

**Utvrđuje se da je dužnosnica Marica Jančić, općinska načelnica Općine Marija Gorica, postupila sukladno uputama danim u Mišljenju Povjerenstva broj: 711-I-1471-M-134/18-02-11 od 29. listopada 2018.g. te da su upute provedene na način koji omogućuje izbjegavanje sukoba interesa dužnosnice i osigurava njezino zakonito postupanje u konkretnom slučaju. Stoga Općina Marija Gorica može stupiti u poslovni odnos, odnosno sklopiti ugovor o zakupu poslovnog prostora u vlasništvu Općine Marija Gorica s trgovačkim društvom Trgocentar Marija d.o.o., u vlasništvu kćeri dužnosnice.**

Obrazloženje

Dužnosnica Marica Jančić, općinska načelnica Općine Marija Gorica, podnijela je Povjerenstvu 17. listopada 2018.g., zahtjev za davanjem mišljenja u smislu članka 18. stavka 1. ZSSI-a, povodom mogućeg stupanja Općine Marija Gorica u poslovni odnos s trgovačkim društvom Trgocentar Marija d.o.o. iz Marije Gorice, u vlasništvu kćeri dužnosnice davanjem u zakup poslovnog prostora u vlasništvu Općine Marija Gorica trgovačkom društvu Trgocentar Marija d.o.o.

Povjerenstvo je povodom zahtjeva dužnosnice na 26. sjednici, održanoj 29. listopada 2018.g., dalo mišljenje broj 711-I-1471-M-134/18-02-11, u kojem se navodi da Općina Marija Gorica može stupiti u poslovni odnos, odnosno sklopiti ugovor o zakupu poslovnog prostora u vlasništvu Općine Marija Gorica s trgovačkim društvom Trgocentar Marija d.o.o., u vlasništvu kćeri dužnosnice, ukoliko dužnosnica postupi u skladu s uputama Povjerenstva iz navedenog mišljenja. Dužnosnica Marica Jančić se u tom smislu dužna, u cilju zaštite vlastite vjerodostojnosti i očuvanja povjerenja građana u tijela javne vlasti, izuzeti od svakog pa i posrednog oblika sudjelovanja u postupku provedbe predmetnog natječaja za davanje u zakup poslovnog prostora u vlasništvu Općine Marija Gorica. Dužnosnica je nadalje dužna okolnost da se trgovačko društvo u vlasništvu kćeri dužnosnice prijavilo na predmetni natječaj deklarirati članovima Općinskog vijeća Općine Marija Gorica te istu okolnost javno objaviti na internetskim stranicama Općine Marija Gorica. Dužnosnica je obvezna za eventualno potpisivanje ugovora o zakupu poslovnog prostora u vlasništvu Općine Marija Gorica, u ime Općine Marija Gorica ovlastiti svog zamjenika. Dužnosnica i Općina Marija Gorica dužni su prije stupanja u poslovni odnos s trgovačkim društvom Trgocentar Marija d.o.o. dostaviti Povjerenstvu cjelokupnu dokumentaciju, a posebice zapisnik s otvaranja ponuda, iz koje je vidljivo kako su provedene upute Povjerenstva.

Sukladno članku 18. stavku 4. ZSSI-a, Općina Marija Gorica dostavila je Povjerenstvu uz dopis, Klasa: 372-03/18-01/02, Ur.broj: 238/19-03-18-8 od 24. prosinca 2018.g., dokumentaciju iz koje je vidljivo kako su provedene upute Povjerenstva iz mišljenja od 29. listopada 2017.g.

U dopisu Općine Marija Gorica navodi se da je 26. studenog 2018.g. općinska načelnica Marica Jančić donijela Odluku o izuzeću u postupku davanja poslovnog prostora u vlasništvu Općine Marija Gorica u zakup te ujedno povjerila svom zamjeniku donošenje Odluke o imenovanju povjerenstva kao i potpisivanje ugovora o zakupu poslovnog prostora. Odluka o izuzeću objavljena je na službenim internetskim stranicama Općine te je dostavljena predsjedniku i članovima Općinskog vijeća. Zamjenik općinske načelnice, Boris Majerić, je 28. studenog 2018.g. imenovao Povjerenstvo za davanje u zakup poslovnog prostora u vlasništvu. Povjerenstvo je sastavilo prijedlog teksta natječaja za davanje u zakup poslovnog prostora u vlasništvu Općine Marija Gorica, u skladu sa Zakonom o zakupu i kupoprodaji poslovnog prostora, Odlukom o uvjetima i postupku natječaja za davanje u zakup poslovnog prostora u vlasništvu Općine Marija Gorica, a uvažavajući Mišljenje ovog Povjerenstva od 29. listopada 2018.g. Natječaj za davanje u zakup objavljen je na internetskim stranicama Općine Marija Gorica i dnevnom listu 24 sata.

U dopisu se dalje navodi kako je na predmetni natječaj stigla jedna ponuda za zakup poslovnog prostora, a javno otvaranje ponuda održano je 18. prosinca 2018.g. s početkom u 15:00 sati. Povjerenstvo za davanje u zakup je ocijenilo kako je ponuditelj trgovačko društvo Trgocentar Marija d.o.o. ispunilo sve uvjete natječaja te ponudilo mjesečni iznos zakupnine veće od početne zakupnine. Povjerenstvo za davanje u zakup je potom predložilo zamjeniku općinske načelnice Općine Marija Gorica da donese Odluku o odabiru ponuditelja temeljem članka 21. Odluke o uvjetima i postupku natječaja za davanje u zakup poslovnog prostora u vlasništvu Općine Marija Gorica od 26. rujna 2013.g.

Uvidom u Odluku o izuzeću dužnosnice, načelnice Marice Jančić u postupku davanja poslovnog prostora u vlasništvu Općine Marija Gorica u zakup, Klasa: 372-03/18-01-02 od 26. studenog 2018.g., utvrđeno je kako se u istoj konstatira Mišljenje Povjerenstva, broj: 711-I-1471-M-134/18-02-11 od 29. listopada 2018.g., te se u članku 2. utvrđuje kako dužnosnica, općinska načelnica Marica Jančić, dana 26. studenog 2018.g. donosi Odluku o izuzeću dužnosnice u postupku davanja poslovnog prostora na navedenoj adresi u vlasništvu Općine Marija Gorica u zakup, kojom se izuzima od svih radnji u postupku davanja poslovnog prostora u zakup, obzirom da postoji mogućnost da trgovačko društvo Trgocentar Marija d.o.o. podnese ponudu na predmetnom javnom natječaju. Člankom 3. Odluke utvrđeno je kako će se o Odluci o izuzeću pismeno obavijestiti predsjednik i svi članovi Općinskog vijeća, a građani putem javne objave na službenim internetskim stranicama Općine Marija Gorica, sukladno točki III. Mišljenja od 29. listopada 2018.g.

Povjerenstvo je izvršilo uvid i u Potvrde primitka Odluke o izuzeću dužnosnice, načelnice Marice Jančić u postupku davanja poslovnog prostora u vlasništvu Općine Marija Gorica u zakup, Klasa: 372-03/18-01-02 od 26. studenog 2018.g. koje su potpisali članovi Općinskog vijeća Općine Marija Gorica.

Uvidom u Zapisnik o otvaranju, pregledu i ocjeni ponuda od 18. prosinca 2018.g. utvrđeno je da je na vrijeme pristigla jedna ponuda za zakup poslovnog prostora, ponuditelja trgovačkog društva Trgocentar Marija d.o.o., te da je navedeni ponuditelj dokazao sposobnost, odnosno ispunio sve uvjete natječaja i ponudilo iznos zakupnine veći od početne zakupnine. Zaključkom Povjerenstva predlaže se odgovornoj osobi javnog naručitelja, zamjeniku općinske načelnice Općine Marija Gorica, da donese odluku o odabiru ponude.

Uvidom u dostavljenu dokumentaciju utvrđeno je kako je u postupku provođenja Natječaja za davanje u zakup poslovnog prostora u vlasništvu Općine Marija Gorica postupljeno sukladno uputama Povjerenstva danim u Mišljenju Povjerenstva, broj: 711-I-1471-M-134/18-02-11 od 29. listopada 2018.g. Uvidom u dostavljenu dokumentaciju tako je utvrđeno da se na predmetni natječaj, kao jedini ponuditelj pojavilo trgovačko društvo Trgocentar Marija d.o.o. te isto udovoljava uvjetima natječaja. Dužnosnica se izuzela iz postupka davanja u zakup predmetnog poslovnog prostora te je o navedenoj okolnosti obavijestila članove Općinsko vijeće Općine Marija Gorica i građane putem objave na službenim internetskim stranicama Općine Marija Gorica, dok je na sklapanje predmetnog ugovora ovlastila njezinog zamjenika.

Slijedom navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnica Marica Jančić, elektronička dostava
2. Objava na internetskoj stranici Povjerenstva
3. Pismohrana